Sykkelkjøkken

Et sykkelkjøkken er en type sykkelverksted hvor deltakere har tilgang til verktøy og reservedeler for å reparere og vedlikeholde sykler, ofte med hjelp fra frivillige eller ansatte som enten kan være hobbymekanikere og profesjonelle sykkelreparatører. Kjøkkenet drives ofte av en ideell organisasjon, og er gjerne medlemsbaserte (eide av medlemmene) og karakteriserer seg selv som «lavterskelverksted». I tillegg til å forlenge levetiden til syklene kan de også bidra til bærekraft ved å gi grunnleggende opplæring i hvordan deltakerne kan ta vare på og vedlikeholde syklene sine selv.

Vedlikehold kan begrense seg til enkle oppgaver som smøring av sykkelkjede, sjekk og justering av bremser, fylling av luft i dekkene "og, kanskje, girjustering", eller i noen tilfeller mer omfattende arbeid.

Blant formålene listet opp av et sykkelkjøkken i Oslo var: Kunnskapsdeling, å bygge nettverk, å fremme hverdagssykling som et godt alternativ til bil og buss, og minske sykkelavfall. Sykkelkjøkken kan ofte tilby rimelige slitedeler grunnet stordriftsfordeler, og samarbeider ofte med lokale sykkelverksteder eller sykkelbutikker på nett.

Se også 
 Delingsøkonomi
 Skaperverksted
 Sykkelbutikk
 Sykling
 Verktøybibliotek

Referanser

Eksterne lenker 
 Norge Rundt – Mobilt sykkelkjøkken – NRK TV, reportasje om sykkelkjøkken i Bergen drevet av frivillige

Kooperativer